Die invloed van ouers se angs op hul kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die invloed van ouers se angs op hul kinders
Die invloed van ouers se angs op hul kinders
Die meeste ouers ervaar soms angs oor hul kinders en die Covid-19-pandemie skep nog meer redes vir angs as ooit tevore. Hoewel angstigheid (binne perke) normaal is, is dit noodsaaklik dat ouers nie hul angs aan hul kinders oordra nie.
Wat veroorsaak angs?
'n Persoonlike geskiedenis van geestesgesondheidsprobleme
Skaamheid of gedragsinhibisie gedurende kinderjare
Negatiewe ervarings in die verlede en vrees dat iets soortgelyks weer kan gebeur
Die vergelyking van hul eie kinders met ander kinders
Die vergelyking van die gesin se lewensomstandighede (byvoorbeeld finansies) met dié van vriende of familie
Stresvolle en negatiewe lewensomstandighede (waarvan die Covid-19-pandemie en alles wat daarmee gepaard gaan, soos finansies en gesondheid, tans die botoon vier).
Tekens van angstigheid
Jy dink voortdurend dat enigiets slegs wat moontlik met jou kinders kan gebeur, waarskynlik sal gebeur.
Jy probeer om hulle teen elke moontlike negatiewe ervaring te beskerm en weerhou hulle van enige situasie waar dit wat jy vrees, met hulle kan gebeur.
Jy praat voortdurend oor jou vrese, dikwels binne hoorafstand van jou kinders.
Jy bestee baie tyd aan navorsing oor ouerskapkwessies.
Jou hele lewe en gedagtegang wentel voortdurend om jou kinders en die uitdagings wat hulle mag beleef, tot so 'n mate dat jy nie 'n lewe van jou eie lei nie.
Wat gee aanleiding tot angs by ouers?
Ouers vrees meestal dat hul kinders sal seerkry, verdrink, ontvoer sal word, of geboelie word. Met die Covid-19-pandemie het die vrese 'n ander gedaante begin aanneem. Ouers vrees dat hulle hul werk gaan verloor (of dit het reeds gebeur) en dat hulle nie vir hul kinders sal kan sorg nie. Daarbenewens ervaar hulle vrees oor hul kinders se opvoeding, byvoorbeeld die keuse tussen tuisonderrig versus terug skool toe. Ouers vrees dat hulle self ernstig siek sal word en selfs sal sterf en bekommer hulle oor wie dan na hul kinders sal omsien. Boonop is hulle angstig dat hul kinders die virus sal opdoen en sal sterf.
Watter effek het jou angs op jou kinders?
Die meeste kinders is sensitief vir atmosfeer en vir hul ouers se gedrag of dit wat hulle sê. Al probeer jy dit wegsteek, voel hulle aan as jy angstig is. Indien jy voortdurend jou angs demonstreer deur oordrewe oorbeskerming en vermanings om versigtig te wees, of as jy gedurig met of in hul teenwoordigheid oor jou vrese praat, gaan dit hulle ook angstig maak. Angstige kinders toon onder andere die volgende gedrag: sukkel om te slaap; openbaar gedragspatrone wat reeds afgeleer is (bed natmaak, duim suig, by ouers in die kamer slaap); skeidingsangs; sukkel om hul emosies te beheer; is huilerig en nie in staat om self te kalmeer wanneer hulle ontsteld is nie; openbaar negatiewe gedrag (afknouery, breek goed, mishandel troeteldiere; rebelleer teen reëls en alle vorme van gesag); is bang om te waag; soek voortdurend aandag en verwag dat ouers heeltyd by hulle moet wees of betrokke moet wees by dit wat hulle doen (kan nie op hul eie speel nie, sukkel met skoolwerk, is bang om skool toe te gaan of by maats te gaan speel); konsentrasieprobleme; is voortdurend in konflik met ouers, sibbe of maats.
Hoe om jou angs te bestuur/hanteer
Maak seker dat julle 'n vaste roetine handhaaf.
Erken jou angs en vrese en maak seker dat jy vertroud is met die ware feite. Raadpleeg slegs betroubare inligtingsbronne en onderskei tussen fopnuus en geloofwaardige inligting.
Stel jouself bloot aan dit wat jy vrees. As jy byvoorbeeld bang is dat jou kinders by die skool gaan siek word, stuur hulle dan en vergewis jou dat hulle met die nodige voorsorgmaatreëls nie so maklik siek word nie.
Fokus op die dinge waaroor jy beheer het deur te beplan en voorsorg te tref om krisisse te voorkom. (Beplan hoe jy kan bespaar in die geval van 'n finansiële krisis. Tref voorsorgmaatreëls om jou en jou kinders, waar menslik moontlik, gesond te hou.)
Gesels met ander ouers. Hulle ervaar dalk dieselfde angs as jy en om daaroor te praat kan albei partye beter laat voel.
Gesels met jou eggenoot oor jou vrese. Die kinders is tog jul albei se verantwoordelikheid en saam kan julle moontlik 'n oplossing vind vir kwelvrae. Maak seker die kinders is buite hoorafstand.
Doen asemhalingsoefeninge wanneer angs jou oorweldig.
Handhaaf 'n gesonde leefstyl – eet gesond, slaap genoeg en oefen gereeld, vermy alkohol- en middelmisbruik.
Bly in kontak met vriende en familie wat 'n positiewe uitwerking op jou gemoedstoestand het.
Skep geleentheid om as ouers tyd saam te geniet sonder die kinders – gaan stap, luister musiek of kyk 'n inspirerende DVD.
Indien niks anders help om jou angs te verminder nie, kry professionele hulp. Daar is bevind dat kognitiewe gedragsterapie op die lange duur meer effektief is as medikasie.
Hoe kan jy jou angstige kind help?
Gesels met jou kinders op 'n ouderdomtoepaslike manier en moedig hulle aan om vrae te vra en te praat oor dit wat hulle kwel. Vermy onderwerpe wat hulle kan ontstel, soos finansies. Indien werklik nodig (byvoorbeeld as hulle aanhoudend vra vir dinge wat jul nie nou kan bekostig nie, maar wat ook nie nou noodsaaklik is nie) wees eerlik deur vir hulle te sê dat julle dit nie nou kan bekostig nie, maar dat julle sal verseker dat hulle altyd kos, klere en 'n blyplek sal hê.
Skep 'n atmosfeer van veiligheid en geborgenheid deur reëls en dissipline.
Wanneer hulle angstig is oor sake soos julle gesin se gesondheid en wat van hulle gaan word indien julle siek word, verseker hulle dat julle alles in jul vermoë doen om julle almal te beskerm en veilig te hou.
Gesinstyd: Gaan stap lang ente in die natuur, kampeer in jul erf, speel bordspeletjies, lees vir hulle stories, of doen enigiets wat julle as gesin geniet.
Skep geleentheid vir hulle om tyd afsonderlik van julle deur te bring deur kuiers met maats of grootouers en ander geliefde familielede te reël.
Verseker jul kinders dat julle altyd beskikbaar is indien hulle oor hul vrese wil praat.
Indien kinders se negatiewe gedragspatrone vir 'n lang tydperk voortduur, is dit raadsaam om hulle vir berading of speelterapie te neem.
Megan Clerk. Educational. Psychologist. https://www.edpsychologist.co.za/benefits-an-educational-psychologist